Узыфэ бзаджэм зыщыхъумэныр зыми уэим иремыщI
Республикэм и Iэтащхьэ КIуэкIуэ Казбек видеоконференц зэпыщIэныгъэ мардэм тету дыгъэгъазэм и 15-м иригъэкIуэкIащ Коронавирус узыфэ зэрыцIалэм Къэбэрдей-Балъкъэрым зыщемыгъэубгъуным хуэунэтIа лэжьыгъэхэр къызэрызэрагъэпэщымрэ а узыфэм зэрыпэщIэтымрэ теухуа Iуэхухэр зэкIэлъызыгъакIуэ оперативнэ штабым и зэIущIэр.
КъБР-м щыIэ санитар-эпидемиологие щытыкIэр зыхуэдэмрэ COVID-19-м пэщIэтыным хуэунэтIауэ медицинэ IуэхущIапIэхэм щызэфIагъэкIхэмрэ ятеухуауэ къэпсэлъащ «Роспотребнадзор»-м и Управленэу КъБР-м щыIэм и УнафэщI Пагуэ Жыраслъэнрэ КъБР-м узынша-гъэр хъумэнымкIэ и министр Къалэбатэ Рустамрэ.
Абыхэм наIуэ къызэращIамкIэ, коронавирус узыфэр цIыху 14.199-м къайуэлIауэ ятхащ, абыхэм ящыщу 11.929-р хъужащ. Госпиталхэм медицинэ дэIэпыкъуныгъэ щагъуэт сымаджэ 1467-м, абыхэм ящыщу 88-р реанимацэхэм щIэлъщ. Сымаджэщхэм псори зэхэту гъуэлъыпIэ 1859-рэ яIэщ. СOVID-19-р зыпкърытхэм ящыщу 1562-р амбулаторнэу ягъэхъуж.
Республикэм и лабораторэхэм къэпщытэныгъэу 334.750-рэ ирагъэкIуэкIащ. Коронавирус узыфэр япкърытрэ япкърымытрэ зэхагъэкIын папщIэ зы жэщ-махуэм къриубыдэу тест къэпщытэныгъэу цIыху минищэм яхуэзэу ирагъэкIуэкIыр 312-рэ мэхъу.
Вирусыр зэуэлIахэм я процент 42-м ар емыгуэуащэу, процент 21,4-м узым и нэщэнэхэр мынаIуэу, процент 34-м ику иту, проценти 2,6-м къайхьэлъэкIыу япкърокI.
СOVID-19-р цIыхум иIэрэ имыIэрэ зэхэгъэкIыным къыхуагъэсэбэп КТ аппарату 8, абыхэм уней медицинэ IуэхущIапIэхэм я томографхэри яхэту. Зы жэщ-махуэм ику иту къэпщытэныгъэ 500 ирагъэкIуэкI, псори зэхэту КТ-уэ 64.406-рэ ящIащ.
Республикэм и медицинэ IуэхущIапIэхэм 2020 гъэм дыгъэгъазэм и 14-м къыщыщIэдзауэ яIэрохьэ хущхъуэгъуэхэр, амбулаторнэу зэIэзэ сымаджэ 3.640-м ахэр иратакIэщ. Апхуэдэ щIыкIэкIэ ягъэхъужхэм адэкIи хущхъуэхэр яIэрыхьэным хуэунэтIа лэжьыгъэхэр зэфIагъэхьэ.
Коронавирус узыфэ лIэужьыгъуэщIэм пэщIэтыф мастэр цIыхухэм халъхьэным хуэунэтIа лэжьыгъэми щIадзащ. Республикэм псори зэхэту къыIэрыхьащ хэIугъуэ 742-рэ, мастэр халъхьэ медицинэ IуэхущIапIэхэм, дзэ къулыкъущIапIэхэм, нэгъуэщI IэнатIэхэм я лэжьакIуэхэм. Республикэм и муниципальнэ зэгухьэныгъэ псоми къыщызэрагъэпэщащ вакцинэр щыхалъхьэну поликлиникэ 11.
Мы зэманым яужь итщ коронавирус узыфэ лIэужьыгъуэщIэм и вакцинэу балигъхэм халъхьэнухэр абы теухуауэ щыIэ хабзэхэр гъэзэщIэным къызэрагъэувым ипкъ иткIэ, 2021 гъэм щахъумэну зыгъэщт камерэхэм къахэщэхуэным теухуа Iуэхум (2021 гъэм и щIышылэ — мазаехэм къаIэрыхьэну траухуащ).
Пыхусыхум щызыхъумэ мастэхэр цIыхухэм яхэлъхьэным и Iуэхур зэфIэ-кIащ. Псори зэхэту цIыху 437.384-м ар хаIуащ, нэгъуэщIу жыпIэмэ, я мурадам и проценти 105,3-м ирахьэлIащ.
ЗэIущIэм щытепсэлъыхьащ коронавирус узыфэ лIэужьыгъуэщIэм земыгъэубгъуным хуэунэтIа Iуэхухэми. Пагуэ Жы- раслъэн жиIащ илъэсыщIэ махуэшхуэхэм яужькIэ узыфэм нэхъ зиубгъункIэ зэрыхъунур икIи цIыхухэм абы зыщахъумэн зэрыхуейр щIэх-щIэхыурэ ягу къэгъэкIыжыным мыхьэнэшхуэ зэриIэр.
КъБР-м и Iэтащхьэм къыхигъэщащ щIыналъэм эпидемиологие щытыкIэр иджыри гугъуу зэрыщыщытыр. АбыкIэ жэуап зыхьхэр къыхуриджащ илъэсыщIэ махуэшхуэхэм гулъытэ хэха хуащIыну. «Медицинэ IэнатIэ псори зэщIэгъэуIуауэ я IэнатIэхэм пэрытыныр, хущхъуэкIэ къызэгъэпэщыныр, «линэ пщтырыр» лэжьэныр къызэгъэпэщын хуейщ. Коронавирусым земыгъэубгъуным хуэунэтIа профилактикэ Iуэхухэри зэфIэгъэкIыпхъэщ, сакъын зэрыхуейр цIыхухэм ягурыгъэIуапхъэщ, узыфэм зыщыхъумэным теухуа хабзэхэр уэим ямыщIыным къыхуеджапхъэщ», — къыхигъэщащ КIуэкIуэ Казбек.
КъБР-м и Iэтащхьэмрэ Правительствэмрэ я пресс-IуэхущIапIэ.
